北歐神話

北歐神話（粵拼：bak1 au1 san4 waa2；英文：Norse mythology）係古代諾斯人（Norse；今日瑞典人同挪威人等北歐日耳曼人嘅祖先）所相信嘅神話，就算喺北歐基督教化之後仲有流傳。
同其他神話一樣，北歐嘅神話主要都係講關於唔同神靈或者其他靈體嘅故事，包括佢哋嘅經歷同埋之間嘅互動。呢啲神話嘅文獻來源，有啲係嚟自異教時代，但係亦有啲係嚟自中世紀嘅文稿。
自從17世紀以嚟，北歐神話一直都喺歐洲嘅學界有討論。經過比較唔同地方嘅神話，同埋研究每笪地方自己嘅語言歷史，學家就可以揾到北歐神話，原嚟最早可以去到印歐宗教（英文：Proto-Indo-European religion）。到浪漫時期期間，社會又開始對有關維京人嘅題材好有興趣，當中包括埋北歐神話。所以到依家，流行文化入面，特別係奇幻作品，都可以揾到唔少提及到北歐神話有關嘅諗頭同影像。最出名嘅例子可以睇2011–2019年嘅美國電視劇《權力遊戲》（英文：Game of Thrones），又或者睇2022年嘅魂系遊戲《艾爾登法環》（英文：Elden Ring）。

宇宙觀
想知多啲：北歐神話宇宙觀（英文：Norse cosmology）
根據北歐神話嘅宇宙觀，所有人或者靈體都係住喺“九個世界”入面，其中樖Yggdrasil樹係喺正個中心位。喺呢個宇宙入面，啲神靈就住喺Asgard，而人就住喺Midgard，都係喺宇宙嘅中心。除咗神靈同人以外，仲有其他嘢，例如精靈同矮人等等。
好多宇宙嘅元素都係由唔同神靈代表，例如太陽用Sól（英文：Sól (Germanic mythology)）、月亮用Máni（英文：Máni）、地球用Jörð（英文：Jörð）、日頭用Dagr（英文：Dagr）、同夜晚用Nótt（英文：Nótt）等等。唔少傳説都有講關於唔同靈界之間嘅穿梭，而神靈亦會直接通人有相處。
個世界最先係由Ymir（英文：Ymir）嘅肉體創造出嚟，而頭嗰兩個人就係Ask 同 Embla（英文：Ask and Embla）。到時到候，個世界就會經過諸神黃昏（Ragnarök），神靈之間會有一次大鬥爭，不過世界最終都會重新復原。之後，個世界會有新嘅人，Líf 同 Lífþrasir（英文：Líf and Lífþrasir），嚟再成立人類世界。
對於來世嘅問題，北歐神話亦有好多故仔。有啲死咗之後會去Hel（英文：Hel (location)）（由女神Hel（英文：Hel (being)）看住）、其他就會去Valhalla（由女武神負責管）、部分甚至會畀女神芙蕾雅揀入去佢嘅野地Fólkvangr（英文：Fólkvangr）；如果係喺海度死，就會畀女神Rán（英文：Rán）認領、如果係童女嘅話就會由女神Gefjon（英文：Gefjon）負責睇住。
文獻亦有提到對輪迴轉世嘅概念，而宇宙觀有好多對生、死、再復原嘅概念（包括有關諸神黃昏嘅情節），所以有學家認為神話嘅時間係輪迴嘅。

Yggdrasil
1847 年嘅一幅圖畫；幅畫描繪畫畫人想像中「神樹 Yggdrasil 連接宇宙天地人各界」噉嘅影像。
Yggdrasil（粵拼：ik1 draa4 siu4）係北歐神話入面一樖神聖嘅巨型梣樹。
根據中世紀嗰陣嘅北歐人嘅信仰，Yggdrasil 唔單只巨型咁簡單，仲具有各種嘅神力，例如:p. 68-69：
佢係「咁多樹當中最神聖嗰樖」；
佢係眾神每日都會去聚會嘅地方；
佢啲樹枝同根連接住 Niflheim（北歐神話當中「原初冰凍」嘅死者之地）等好多個人界以外嘅世界；
其中子喺根部就有Norns（英文：Norns）住喺度，負責管命運；
有一隻叫Ratatoskr（英文：Ratatoskr）嘅郵差松鼠同埋叫Veðrfölnir（英文：Veðrfölnir and eagle）嘅老鷹喺度住；
多位重要嘅天神同絕大部份嘅人類喺諸神黃昏（Ragnarök）之後會死嗮，不過 Yggdrasil 唔會喺呢場災劫當中死亡，而且佢仲會做新世界嘅生命力嘅來源，為災劫之後嘅世界，帶嚟新嘅生命；
有啲故仔仲將 Yggdrasil 畫成一個有心靈（識諗嘢同感受情緒）嘅物體；

Niflheim
Niflheim（粵音：nif1 fou4 him4）係“九個世界”之中嘅其中一個，屬於“冰凍之地”。呢個世界嘅Élivágar（英文：Élivágar）河同Hvergelmir（英文：Hvergelmir）嘅井水，就係全宇宙所有河流嘅來源。
根據傳記《Gylfaginning》，Niflheim 係由Ginnungagap（英文：Ginnungagap）界演變出嚟嘅兩個世界，另外嗰個就係Muspelheim（英文：Muspelheim）（“焰火之地”）。當呢兩個世界撈埋一齊之後，就創造咗萬物，包括人類。之後，呢個焰火之地成為咗陰間Hel（英文：Hel (place），就係人生期間冇特別英勇嘅人到來世嗰陣時會住嘅地方。

角色
想知多啲：北歐神話家譜（英文：Family trees of the Norse gods）
喺一開始嘅時候，神靈總共有兩大班：就係亞薩族（Æsir）同埋華納族（Vanir）。呢兩班神到之後曾經打過華納–亞薩之戰（英文：Aesir–Vanir War）。到亞薩族贏咗之後，華納族嘅神歸化入埋亞薩族，組成咗一個聯合族群。

亞薩族群
呢幅油畫畫住一班騎緊馬嘅女武神（Valkyrie）
奧丁（Odin）：Asgard嘅統治者，亞薩族群嘅阿頭，係「眾神之父」。佢係一位單眼、有狼同烏鴉嘅形狀、同埋成日揸住支矛嘅男神。佢代表住知識同智慧，亦有代表死同詩歌。佢曾經自己喺Yggdrasil倒樹衝咗9日，嚟追求學問。
弗麗嘉（Frigg）：奧丁嘅太太；佢能夠預知未來，不過仍然會守住嚟做秘密
Baldr：奧丁同弗麗嘉嘅仔；曾經有關於自己死嘅夢，跟住之後畀洛基（英文：Loki）殺咗，去咗Hel嘅陰間
女武神（Valkyrie）：一班女神，負責幫奧丁準備軍隊
洛基（英文：Loki）（Loki）：一位比較麻煩嘅男神
Hel（英文：Hel (mythological being)）：陰間嘅守護者，Loki嘅女
托爾（Thor）：雷神，最出名成日揸住雷神之鎚
Sif（英文：Sif）：托爾嘅老婆，有金頭髮同好靚

其他神靈
除咗呢兩班神之外，仲有其他比較少提嘅神靈，例如：負責生蘋果嘅女神Iðunn（英文：Iðunn）同埋佢老公Bragi（英文：Bragi）、有九個亞媽嘅男神Heimdallr（英文：Heimdallr）、因為對抗一隻叫芬里厄嘅狼而冇咗隻手嘅神Týr（英文：Týr）、同埋創立今時今日嘅丹麥同荷蘭嘅神Gefjon（英文：Gefjon）等等。

神靈以外
除咗神靈之外，神話亦有提到關於其他嘅生物。喺唔同嘅記載都有精靈同矮人，啲記載形容精靈做好靚同埋發光，而矮人就專係整理土地，不過佢哋兩個同啲神靈之間嘅關係就冇乜點提。仲有提嘅就包括山怪、約頓巨人、Norns（英文：Norns）、同埋dísir（英文：dísir），佢哋可以係幫或者對抗啲神靈，而一般都係同命運有啲挐褦。

影響
喺21世紀，雖然神話嘅好多講法已經過哂時同埋畀科學推翻，不過仍然喺文化上有好大嘅影響。無論係《魔幻王國》定係《魔戒》，北歐神話到今時今日都非常之受歡迎。牛津大學嘅歐洲文學學家 Carolyne Larrington 就提出咗啲講法嚟解釋。
根據佢嘅講法，眾神之父奧丁係一位呢位有智慧同埋權力嘅帶頭人，而佢就算喺政權開始衰退嘅時候，都繼續揾盡辦法去保住自己嘅地位。佢就代表住舊時歐洲嘅父權社會，喺21世紀嘅眼光已經係out哂，而佢喺驚奇電影宇宙入面係故事冇開始亦已經過咗身。相反，有份幫佢打仗嘅嗰班女武神，就係象徵住男女平等，證明無論男女，都係能夠控制自己嘅人生。
對於男神托爾，佢喺神話裏面就比較畀人睇唔起，甚至因為佢曾經著過異裝而畀其他人同埋神笑。而佢好多時因為咁，就會好燥咁攞起佢嘅雷神之鎚。不過隨住人（或者神）大咗，佢開始學得點樣收手，比較識得同埋肯同其他人妥協，代表住一般生物必經嘅成長過程。
男神洛基（英文：Loki）喺神話裏面係一位唔肯盲跟其他人（或者神）嘅角色，不過同時亦都會喺某啲有需要嘅時候幫返啲神靈。Larrington 認為呢個角色可以演繹做一位思想家，一定係先靠知識嚟明白呢個世界同埋做唔同嘅決定。
最後，北歐神話入面嘅諸神黃昏，好多時令觀眾諗起依家發生緊嘅全球暖化，畀佢哋自己都思考返人類喺地球所應做嘅責任，同時我哋冇信用同馬虎嘅最終後果。